Jesús jita atadakꞌãri,
Simón Pedro awaraa kꞌõpꞌãyo ome ãra tꞌẽe wãjida.
Pꞌaareerã poro waibɨapa mãgɨ́ kꞌõpꞌãyo kꞌawa bada perã,
tꞌĩupiji ma te tꞌɨakꞌau badamãi Jesús ome.
Mamĩda Pedro taawa bainɨ̃ beeji puerta tꞌaide.
Mapa chi apema kꞌõpꞌãyo Caifás kꞌawa badapa pedeenaji awẽra puerta jɨ̃apari ome Pedro ichiaba tꞌĩupimerã.
Mãgá Pedro ichiaba tꞌĩuji.
Ma puerta jɨ̃aparipa Pedromaa iidiji:
—¿Pɨ jã eperã kꞌõpꞌãyo–ekꞌã?
aji.
Mãpai Pedropa pꞌanauji:
—Mɨ–eda aji.
Jĩsua nɨ̃bada perã,
pꞌaareerã poro waibɨa mimiapataarãpa mãikꞌaapa te jɨ̃apataarãpa tꞌɨpɨ orojida mãikꞌaapa kꞌara pꞌaimaa pꞌaneejida.
Bainɨ̃ pꞌanɨde tꞌɨpɨtau ikꞌaawa,
Pedro ichiaba ãchi ome kꞌara pꞌaimaa beeji.
Mãɨmisa pꞌaareerã poro waibɨapa Jesumaa iidiji:
—¿Kꞌáirãma aji,
pɨ kꞌõpꞌãyoorã?
Pɨa,
¿kꞌãata jarateeparima?
aji.
Jesupa pꞌanauji:
—Mɨ jĩpꞌa pedeeparida aji,
jõmaarã taide Akꞌõre te waibɨade mãikꞌaapa Tachi Akꞌõre Ũraa jarateepata te beede.
Judiorã chepatamãi mɨa jarateepari.
Maarepida chĩara ãpɨte pedee–e bɨ.
¿Sãapꞌeda mɨmaa mãga iidi bɨma?
aji.
Mɨ pedee ũridapꞌedaarãmaa iidináji.
Ãrapa jaradaipɨ,
kꞌawa pꞌanadairã mɨa jarapari.
Jesupa mãga jarakꞌãri,
te jɨ̃aparipa iru kꞌĩramaa sĩji mãikꞌaapa mãgaji:
—¿Jãgata pꞌanauparikꞌã aji,
pꞌaareerã poro waibɨamaa?
Jesupa mãgaji:
—Mɨa pedee kꞌachia jaraji pɨrã,
jarapáde aji,
kꞌãare pedeeta kꞌachia baji.
Mamĩda mɨa jarada wãara pɨrã,
¿sãapꞌeda mɨ sĩjima?
aji.
Mãpai Anapa Jesús jua jɨ̃pꞌeda,
Caifamaa pëiji.
Maapai Caifás pꞌaareerã poro waibɨa paji.
Mãɨmisa taawa Simón Pedro bainɨ̃ baji tꞌɨpɨtau ikꞌaawa kꞌara pꞌaimaa.
Arii pꞌanadapꞌedaarãpa iidijida:
—¿Pɨ jã eperã kꞌõpꞌãyo–ekꞌã?
ajida.
Pedropa meraji:
—¡Mɨ iru kꞌõpꞌãyo–eda!
aji.
Mamĩda awaraa eperãpa Pedro kꞌĩra kꞌawa ataji.
Mãgɨ́ pꞌaareerã poro waibɨa mimiapari paji.
Ëreerã paji Pedropa kꞌɨɨrɨ orpꞌetꞌaada ome.
Mãgɨpa mãgaji:
—¿Pɨ–ekꞌã mɨa ne–uu kꞌãide Jesús ome unuda?
Mãpai Pedropa waya meraji.
Aramata etꞌerre kꞌariji.